Sagen begyndte tilbage i oktober, og har strakt sig over flere retsdage. Forældreparret, der har burmesisk oprindelse, var tiltalt efter straffelovens paragraf 245 og 266 om vold af særlig rå eller brutal karakter og trusler. Ifølge anklageskriftet havde forældrene over en længere periode ugentligt været voldelige overfor deres to børn på henholdsvis otte og 11 år, ved at slå dem og rive dem i håret og true dem om selvsamme. Forældrene blev imidlertid ikke dømt efter den hårde voldsparagraf og heller ikke for trusler, men i stedet efter straffelovens paragraf 244 om simpel vold. De blev blandt andet dømt for at have slået børnene på arme og ben med en pind eller træbøjle. Anker ikke Begge forældre blev idømt 60 dages betinget fængsel samt 80 timers samfundstjeneste. Anklagemyndigheden havde også nedlagt påstand om udvisning, men da forældrene fik en betinget dom, er der ikke lovhjemmel til at udvise dem. Forældrene valgte at modtage dommen. Begge børn har været tvangsfjernet under retssagen, og nu er det op til Frederikshavn Kommune, hvor familien bor, hvad der skal ske fremad.

Referat:
Mandag faldt der dom i en sag mod et forældrepar, der var tiltalt for vold mod deres børn.